**Ministru kabineta noteikumu projekta**

„Noteikumi par valsts nodevu par kultūras pieminekļu, tajā skaitā valstij piederošo senlietu, pagaidu izvešanu un mākslas un antikvāro priekšmetu pilnīgu izvešanu un pagaidu izvešanu no Latvijas” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. |  Pamatojums | Ministru kabineta noteikumu projekts „Noteikumi par valsts nodevu par kultūras pieminekļu, tajā skaitā valstij piederošo senlietu, pagaidu izvešanu un mākslas un antikvāro priekšmetu pilnīgu izvešanu un pagaidu izvešanu no Latvijas” (turpmāk – Projekts) sagatavots, pamatojoties uz Ministru kabineta 2012.gada 20.marta sēdes protokollēmuma „Informatīvais ziņojums „Par valsts nodevu un maksas pakalpojumu nošķiršanu un valsts nodevu sistēmas pilnveidošanu”” (Nr.16 31.§) (turpmāk – protokollēmums) 6.punktā doto uzdevumu visām ministrijām pēc protokollēmuma 3. un 4.punktā veiktā izvērtējuma iesniegt noteiktā kārtībā Ministru kabinetā attiecīgos grozījumus normatīvajos aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Likuma „Par kultūras pieminekļu aizsardzību” (turpmāk – Likums) preambula nosaka, ka kultūras pieminekļu aizsardzība ir pasākumu sistēma, kas nodrošina kultūrvēsturiskā mantojuma saglabāšanu un ietver tā uzskaiti, izpēti, praktisko saglabāšanu, kultūras pieminekļu izmantošanu un to popularizēšanu. Likuma 4.panta pirmā daļa nosaka aizliegumu izvest no Latvijas Republikas kultūras pieminekļus, tajā skaitā Latvijas valstij piederošās senlietas (atbilstoši šā likuma 7.pantam senlietas ar datējumu līdz 17.gadsimtam, turpmāk – valstij piederošas senlietas), vienlaikus nosakot, ka kultūras pieminekļu, tajā skaitā valstij piederošo senlietu pagaidu izvešana iespējama tikai ar Valsts kultūras pieminekļu aizsardzības inspekcijas (turpmāk – Inspekcija) atļauju Ministru kabineta noteiktajā kārtībā. Likuma 18.1panta pirmā daļa nosaka, ka kārtību, kādā no Latvijas Republikas tiek izvesti un pēc pagaidu izvešanas Latvijas Republikā ievesti mākslas un antikvārie priekšmeti, reglamentē Ministru kabineta noteikumi. Kultūras pieminekļi, tajā skaitā valstij piederošās senlietas, mākslas un antikvārie priekšmeti turpmāk kopā saukti – kultūras priekšmeti.Ministru kabineta 2003.gada 7.janvāra noteikumu Nr.8 „Mākslas un antikvāro priekšmetu izvešana no Latvijas un ievešana Latvijā” (turpmāk – MK noteikumi Nr.8) 1.punkts nosaka kārtību, kādā no Latvijas tiek izvesti un Latvijā ievesti mākslas un antikvārie priekšmeti, kā arī kultūras pieminekļu pagaidu izvešanu. MK noteikumu Nr.8 2.punkts nosaka, lai aizsargātu nacionālās kultūras vērtības un nepieļautu zagto un zudušo kultūras priekšmetu izvešanu (arī nosūtīšanu pa pastu), Inspekcija pieņem lēmumu par kultūras priekšmetu izvešanu. Inspekcija izsniedz noteikta parauga atļauju kultūras priekšmeta izvešanai.Šobrīd Inspekcija par sniegtajiem maksas pakalpojumiem par atļaujas izsniegšanu kultūras priekšmetu pilnīgai izvešanai un pagaidu izvešanai no Latvijas, kā arī par atļaujas izsniegšanu kultūras pieminekļu, tajā skaitā valstij piederošo senlietu, pagaidu izvešanai no Latvijas piemēro samaksu saskaņā ar Ministru kabineta noteikumu Nr.8 14.punktu, kas nosaka, ka maksas apmēru nosaka Inspekcija un apstiprina kultūras ministrs. Kultūras ministrija ar 2003.gada 29.aprīļa rīkojumu Nr.57A „Valsts kultūras pieminekļu aizsardzības inspekcijas sniedzamo maksas pakalpojumu veidi un izcenojumi” ir apstiprinājusi Inspekcijas sniedzamo maksas pakalpojumu maksas apmērus par atļaujas izsniegšanu kultūras priekšmetu pilnīgai izvešanai un pagaidu izvešanai no Latvijas, kā arī par atļaujas izsniegšanu kultūras pieminekļu un valstij piederošo senlietu pagaidu izvešanai no Latvijas.Atbilstoši Finanšu ministrijas sagatavotajam informatīvajam ziņojumam „Par valsts nodevu un maksas pakalpojumu nošķiršanu un valsts nodevu sistēmas pilnveidošanu” (izskatīts Ministru kabineta 2012.gada 20.marta sēdē; prot. Nr.16 31.§) (turpmāk – Informatīvais ziņojums), kura mērķis ir identificēt problēmas, kas saistītas ar valsts nodevu noteikšanu, piemērošanu, uzskaiti, valsts nodevu nošķiršanu no maksas pakalpojuma, Kultūras ministrija un Inspekcija, ņemot vērā Informatīvajā ziņojumā norādītos kritērijus, izvērtēja Inspekcijas sniegtā maksas pakalpojuma par atļaujas izsniegšanu kultūras priekšmetu pilnīgai izvešanai un pagaidu izvešanai no Latvijas noteikšanu par valsts nodevas objektu. Jauna valsts nodeva nosakāma tikai speciālam mērķim – sasniegt kādu konkrētu politikas rezultātu atsevišķā darbības jomā, tai skaitā ar mērķi regulēt, aizsargāt, attīstīt, kontrolēt un uzraudzīt. Projektā noteiktās valsts nodevas mērķis ir kultūras priekšmetu pilnīgas izvešanas vai pagaidu izvešanas no Latvijas Republikas uzraudzība un kontrole, kuras ietvaros tiek sagatavota un izsniegta Inspekcijas atļauja.Saskaņā ar protokollēmuma 3.punktā doto uzdevumu Kultūras ministrija 2013.gada 20.maija vēstulē Nr.5.3-10/1723 „Par Ministru kabineta 2012.gada 20.marta sēdes protokola Nr.16 31.§ izpildi” Finanšu ministrijai sniedza informāciju, ka ir izvērtējusi Kultūras ministrijas kompetencē esošās valsts nodevas un maksas pakalpojumus, ņemot vērā Informatīvajā ziņojumā minētos kritērijus, likumā „Par nodokļiem un nodevām” noteiktās valsts nodevas, kā arī Likumā par budžeta un finanšu vadību noteikto maksas pakalpojuma definīciju. Kultūras ministrija, izvērtējot ministrijas un tās padotībā esošo iestāžu maksas pakalpojumus un valsts nodevas, Finanšu ministriju informēja, ka Inspekcijas sniegtos maksas pakalpojumus – par atļaujas izsniegšanu kultūras priekšmetu pilnīgai izvešanai un pagaidu izvešanai no Latvijas – uzskata par atbilstošiem valsts nodevas objektam.Finanšu ministrija atbilstoši protokollēmuma 4.punktam 2013.gada 16.jūlija vēstulē Nr.A-KM/20-4308 „Par Ministru kabineta 2012.gada 20.marta sēdes protokola Nr.16 31.§ izpildi” Kultūras ministriju informēja, ka ir izskatījusi Kultūras ministrijas 2013.gada 20.maija vēstulē Nr.5.3-10/1723 „Par Ministru kabineta 2012.gada 20.marta sēdes protokola Nr.16 31.§ izpildi” sniegto informāciju par Kultūras ministrijas administrēto maksas pakalpojumu atbilstību protolkollēmuma 3. un 5.punktā noteiktajam un saskaņo Kultūras ministrijas sniegto izvērtējumu par Kultūras ministrijas un to padotības iestāžu administrēto valsts nodevu un maksas pakalpojumu nošķiršanu un nodevu sistēmas pilnveidošanu, atbalstot Inspekcijas izdotās atļaujas kultūras priekšmetu pilnīgai izvešanai un pagaidu izvešanai no Latvijas noteikšanu par valsts nodevas objektu.Likuma „Par nodokļiem un nodevām” 10.panta pirmajā un otrajā daļā noteikts, ka valsts nodevas uzliek saskaņā ar šo likumu, citiem likumiem un Ministru kabineta noteikumiem, kuros paredz nodevu maksāšanas kārtību, likmes un atvieglojumus, ja šajā likumā vai citos likumos nav noteikts citādi. Ja Ministru kabineta noteikumos ir iekļautas normas, kas paredz obligātus maksājumus, kas atbilst terminam „nodeva”, bet kas nav paredzēti likumā „Par nodokļiem un nodevām”, tad šādu normu piemērošana nav pieļaujama tikmēr, kamēr nav stājušies spēkā atbilstoši grozījumi šajā likumā. Lai noteiktu jaunu valsts nodevu, nodevas objekts nosakāms likumā „Par nodokļiem un nodevām”. Deleģējums Ministru kabinetam apstiprināt Ministru kabineta noteikumus par valsts nodevas objektu ir nosakāms speciālajā tiesību normā – likumā „Par kultūras pieminekļu aizsardzību”.Ievērojot minēto, Kultūras ministrija ir izstrādājusi grozījumus likumā „Par nodokļiem un nodevām” un likumā „Par kultūras pieminekļu aizsardzību”. Likumprojekts „Grozījumi likumā „Par nodokļiem un nodevām”” Saeimā ir izskatīts 2016.gada 21.aprīlī un stājas spēkā 2017.gada 1.janvārī. Likumprojekts „Grozījumi likumā „Par kultūras pieminekļu aizsardzību”” Saeimā ir pieņemts 2016.gada 7.aprīlī un stājas spēkā 2017.gada 1.janvārī. Saskaņā ar 2016.gada 7.aprīļa grozījumiem Likuma 4.panta otrā daļa nosaka, ka par atļaujas izsniegšanu kultūras pieminekļu, tajā skaitā valstij piederošo senlietu, pagaidu izvešanu no Latvijas Republikas maksājama valsts nodeva. Valsts nodevas apmēru, samaksas kārtību, kā arī valsts nodevas atvieglojumus un atbrīvojumus no tās nosaka Ministru kabinets. Savukārt Likuma 18.1 panta otrā un ceturtā daļa nosaka, ka to mākslas un antikvāro priekšmetu kategorijas, kuru izvešanai vai pagaidu izvešanai no Latvijas Republikas nepieciešama Inspekcijas atļauja, nosaka Ministru kabinets. Par atļaujas izsniegšanu mākslas un antikvāro priekšmetu izvešanai vai pagaidu izvešanai no Latvijas Republikas maksājama valsts nodeva. Valsts nodevas apmēru, samaksas kārtību, kā arī valsts nodevas atvieglojumus un atbrīvojumus no tās nosaka Ministru kabinets.2.  Projekts nosaka valsts nodevas apmēru un maksāšanas kārtību par Inspekcijas atļaujas izsniegšanu kultūras priekšmetu pilnīgai izvešanai un pagaidu izvešanai no Latvijas. Saņemot Inspekcijas izsniegto atļauju kultūras priekšmetu pilnīgai izvešanai un pagaidu izvešanai no Latvijas, personas ir tiesīgas brīvi pilnīgi izvest vai izvest uz laiku (pagaidu izvešana) no Latvijas kultūras priekšmetus. Saskaņā ar Ministru kabineta noteikumu Nr.8 3.punktā noteikto Inspekcijas atļauja ir nepieciešama to kultūras priekšmetu pilnīgai izvešanai vai pagaidu izvešanai, kuri atbilst Ministru kabineta noteikumu Nr.8 [1.pielikumā](http://likumi.lv/doc.php?id=70071#piel1) minētajām kultūras priekšmetu kategorijām.Projektā noteiktā Inspekcijas valsts nodevas maksa par atļaujas izsniegšanu par kultūras priekšmetu pilnīgu izvešanu un pagaidu izvešanu no Latvijas, salīdzinot ar Kultūras ministrijas 2003.gada 29.aprīļa rīkojumā Nr.57A „Valsts kultūras pieminekļu aizsardzības inspekcijas sniedzamo maksas pakalpojumu veidi un izcenojumi” noteiktajiem Inspekcijas maksas pakalpojumu izcenojumiem, ir saglabājusies nemainīga, jo vidējais Projektā noteiktais Inspekcijas valsts nodevas apmērs nepārsniedz minētajā Kultūras ministrijas rīkojumā noteikto maksimālo robežu. Projektā noteiktās Inspekcijas valsts nodevas apmērs aprēķināts kā vidējā Inspekcijas atļaujas par kultūras priekšmetu pilnīgu izvešanu un pagaidu izvešanu no Latvijas izsniegšanas cena, par pamatu ņemot Inspekcijas ar atļaujas sagatavošanu saistītās izmaksas.Projekta 3.punkts nosaka, ka valsts nodevas apmērs par Inspekcijas atļaujas sagatavošanu un izsniegšanu tiek noteikts:1) par Inspekcijas atļauju (veicot kultūras priekšmeta ekspertīzi, īpašumtiesību pārbaudi un izbraukuma apskati);2) par Inspekcijas atļauju (veicot kultūras priekšmeta ekspertīzi, īpašumtiesību pārbaudi un apskati);3) par Inspekcijas atkārtotu atļauju (veicot kultūras priekšmeta ekspertīzi, īpašumtiesību pārbaudi un apskati).Ekspertīze Projekta izpratnē ir izvedamā kultūras priekšmeta un tā izcelsmes informācijas pārbaude un salīdzināšana (pārbaudot pieejamo publisko informāciju un publicēto informāciju). Publiski pieejamās informācijas pārbaude par kultūras priekšmeta vērtību tiek veikta arī tajos gadījumos, ja persona iesniegumam par atļaujas izsniegšanu nav pievienojusi kultūras priekšmeta pirkuma – pārdevuma līgumu vai čekus. Atļauja tiek sagatavota tikai pēc tam, kad Inspekcijai pieejamos datu reģistros ir pārbaudīts izvedamā kultūras priekšmeta legālais statuss.Ja kultūras priekšmets, kura izvešanai tiek pieprasīta Inspekcijas atļauja, ir valsts aizsargājams kultūras piemineklis, par to, vai iesniedzējs ir izvedamā kultūras priekšmeta īpašnieks vai tā pilnvarota persona, Inspekcija var pārliecināties, salīdzinot personu apliecinoša (pilnvarojumu apliecinoša) dokumenta datus ar Inspekcijas datiem par kultūras pieminekļa īpašnieku. Savukārt gadījumos, kad persona ir pieprasījusi izsniegt atļauju kultūras priekšmeta, kas nav valsts aizsargājams kultūras piemineklis, izvešanai no Latvijas, Inspekcijas rīcībā nav informācijas par to, kas ir konkrētā kultūras priekšmeta īpašnieks. Tādēļ kā īpašuma tiesību apliecinājums Inspekcijā tiek pieņemts Ministru kabineta noteiktajā kārtībā personas parakstīts pieteikums un tajā norādītie dokumenti ar lūgumu izsniegt atļauju kultūras priekšmeta izvešanai. Izbraukuma apskate Projekta izpratnē ir pielietojama tajos gadījumos, ja atļauja tiek prasīta lielgabarīta kultūras priekšmetu (kā, piemēram, mēbeles, lielgabarīta skulptūras, smaga materiāla priekšmeti, lielformāta gleznas) izvešanai.Projekta 3.punkts paredz pirmreizēju un atkārtotu atļaujas izsniegšanu par kultūras priekšmetu pilnīgu izvešanu un pagaidu izvešanu no Latvijas. Projekta 3.punkta 3.apakšpunktā noteiktā atkārtota Inspekcijas atļauja tiek izsniegta šādos gadījumos:1)   iepriekšējā izsniegtā atļauja nav izmantota;2)  kultūras priekšmets bija noformēts izvešanai no Latvijas, atgriezts Latvijas teritorijā, un tam nepieciešama atkārtota izvešana;3)   kultūras priekšmets bija izvests uz laiku un to atkārtoti plāno izvest uz laiku;4)   kultūras priekšmetam pēc atļaujas noformēšanas gada laikā ir mainījies izvedējs.Projekta 4.punkts nosaka, ka no valsts nodevas samaksas ir atbrīvotas valsts un pašvaldību iestādes kultūras priekšmetu pagaidu izvešanai no Latvijas Republikas reprezentatīvos nolūkos, izglītības un kultūras sadarbības ietvaros.Projekta 5.punkts nosaka, ka politiski represētās personas, personas ar 1. un 2. grupas invaliditāti un personas, kurām piešķirts trūcīgas vai maznodrošinātas personas statuss, valsts nodevu par atļaujas izsniegšanu personiskām vajadzībām maksā 50% apmērā no šo noteikumu 4.punktā noteiktā valsts nodevas apmēra.Ministru kabineta 2010.gada 12.oktobra noteikumu Nr.972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” (turpmāk – MK noteikumi Nr.972) 4.punkts nosaka, ka tiesību aktos, saskaņā ar kuriem veicams maksājums valsts budžetā, ir jānosaka norēķinos ar valsts budžetu izmantojamie maksas pakalpojumu veidi. Lai nodrošinātu samaksas veikšanas par Inspekcijas atļaujas izsniegšanu atbilstību MK noteikumos Nr.972 noteiktajam, Projekta 6.punkts nosaka, ka valsts nodevas maksājumus persona veic: 1)  ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē; 2)  skaidrā naudā Inspekcijas kasē; 3)  Inspekcijā ar maksājumu karti maksājumu karšu pieņemšanas terminālī vai citā alternatīvā sistēmā, ja Inspekcija vai starpniekinstitūcija to tehniski nodrošina.Atbilstoši Projekta 6. – 7.punktā noteiktajam valsts nodevas maksājumus persona veic pirms Inspekcijas atļaujas pieprasīšanas. Ja persona valsts nodevas maksājumu veic ar maksājumu pakalpojumu sniedzēja starpniecību, Inspekcija izsniedz atļauju tikai pēc valsts nodevas maksājuma summas saņemšanas valsts pamatbudžeta ieņēmumu kontā Valsts kasē.Likuma „Par nodokļiem un nodevām” 11.panta otrās daļas 136.punkts, kas stāsies spēkā no 2017.gada 1.janvāra nosaka, ka valsts nodevas ir maksājamas par valsts sniegto nodrošinājumu, šādiem juridiskajiem pakalpojumiem un likumos paredzētajiem speciāliem mērķiem - par atļaujas izsniegšanu kultūras pieminekļu, tajā skaitā valstij piederošo senlietu, pagaidu izvešanai, kā arī mākslas un antikvāro priekšmetu izvešanai vai pagaidu izvešanai no Latvijas Republikas. Likums „Par kultūras pieminekļu aizsardzību” neietver pilnvarojumu noteikt valsts nodevas atmaksas kārtību gadījumos, kad tiek pieņemts lēmums par atteikumu izsniegt Inspekcijas atļauju, tomēr Projektā noteiktā valsts nodeva daļēji sedz ar Inspekcijas atļaujas sagatavošanu un izsniegšanu kultūras priekšmetu pilnīgai izvešanai un pagaidu izvešanai no Latvijas Republikas saistītās kultūras priekšmeta ekspertīzes, īpašumtiesību pārbaudes un apskates (izbraukuma apskates) izmaksas, tādējādi patērējot resursus atļaujas izsniegšanas izvērtēšanas procesā neatkarīgi no tā, vai rezultātā tiek pieņemts pozitīvs vai negatīvs lēmums par Inspekcijas atļaujas izsniegšanu. Ievērojot minēto, Projekta 9.punktā ir noteikts, ja tiek pieņemts Inspekcijas lēmums par atteikumu izsniegt atļauju, valsts nodevu neatmaksā. Savukārt gadījumā, ja persona ir pārmaksājusi valsts nodevu vai kļūdaini veikusi naudas iemaksu nodevu kontā, šādā gadījumā to atmaksā likuma „Par nodokļiem un nodevām” 28.2pantā noteiktajā kārtībā.Likuma 2016.gada 7.aprīļa grozījumu Pārejas noteikumos noteikts, ka Likuma 2016.gada 7.aprīļa grozījumi stājas spēkā 2017.gada 1.janvārī. Ievērojot minēto, Projekta 11.punktā ir noteikts, ka Projekts stājas spēkā 2017.gada 1.janvārī. |
| 3. |  Projekta izstrādē iesaistītās  institūcijas | Kultūras ministrija, Inspekcija. |
| 4. |  Cita informācija |  Nav |

|  |
| --- |
|  II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas ir:1) kultūras pieminekļu un valstij piederošo senlietu īpašnieki, valdītāji vai turētāji, kuri pārvieto šos priekšmetus ārpus valsts robežām pagaidu izvešanai;2) mākslas un antikvāro priekšmetu īpašnieki, valdītāji vai turētāji, kuri pārvieto kustamo īpašumu ārpus valsts robežām pagaidu vai pilnīgai izvešanai. |
| 2  | Tiesiskā regulējuma ietekme uz tautsaimniecību un administratīvo slogu | Administratīvais slogs netiks palielināts.Saskaņā ar Inspekcijas apkopotajiem statistikas datiem Inspekcija ir sagatavojusi un izsniegusi atļaujas mākslas un antikvāro priekšmetu (kultūras priekšmetu) pilnīgai izvešanai un pagaidu izvešanai no Latvijas un kultūras pieminekļu un valstij piederošu senlietu pagaidu izvešanai no Latvijas: 2010.gadā – 153, 2011.gadā – 161, 2012.gadā – 178, un 2013.gadā – 163, 2014.gadā – 101, 2015.gadā – 77, 2016.gada 8 mēnešos – 57.To skaitā Inspekcija 2015.gadā ir izsniegusi atļaujas mākslas un antikvāro priekšmetu (kultūras priekšmetu) pilnīgai izvešanai un pagaidu izvešanai no Latvijas vai kultūras pieminekļu un valstij piederošo senlietu pagaidu izvešanai no Latvijas – 71 un atkārtotas atļaujas – 6.Saskaņā ar likuma „Par nodokļiem un nodevām” 1.panta 2.punktu valsts nodevas mērķis ir personu darbību regulēšana (kontrolēšana, veicināšana, ierobežošana). Valsts nodevas apmērs nav tiešā veidā saistīts ar institūcijas veiktās darbības izmaksu segšanu.Praksē šī nodeva tiek piemērota no 2003.gada.Atvieglota kārtība valsts un pašvaldības iestādēm kultūras priekšmetu pagaidu izvešanai no Latvijas Republikas, ja kultūras priekšmeti tiek uz laiku izvesti no Latvijas Republikas reprezentatīvos nolūkos, izglītības un kultūras sadarbības ietvaros, nosakot, ka šādos gadījumos nav maksājama valsts nodeva par Inspekcijas atļaujas izsniegšanu. |
| 3. | Administratīvo izmaksu monetārs novērtējums | Administratīvās izmaksas fiziskām personām un juridiskām personām nepalielināsies.Tiesiskais regulējums Inspekcijai nerada papildus izmaksas saistībā ar informācijas pieņemšanas, apstrādes vai uzglabāšanas pienākumiem. |
| 4. | Cita informācija |  Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016.gads** | Turpmākie trīs gadi (*euro*) |
| **2017.g.** | **2018.g.** | **2019.g.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2016) gadu | Izmaiņas, salīdzinot ar kārtējo (2016) gadu | Izmaiņas, salīdzinot ar kārtējo (2016) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 5 111 | 5 111 | 5 111 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 5 111 | 5 111 | 5 111 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 5 111 | 5 111 | 5 111 |
| 2.1. valsts pamatbudžets | 0 | 0 | 5 111 | 5 111 | 5 111 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Detalizēts ieņēmumu un izdevumu aprēķins ir sniegts Projekta sākotnējās ietekmes novērtējuma ziņojuma (anotācijas):1.pielikumā, kurā norādīta valsts nodevas par Inspekcijas atļaujas izsniegšanu kultūras priekšmeta pilnīgai izvešanai un pagaidu izvešanai no Latvijas, kā arī par atļaujas izsniegšanu kultūras pieminekļu un valstij piederošo senlietu pagaidu izvešanai no Latvijas cenu kalkulācija;2.pielikumā, kurā veikts aprēķins par Inspekcijas atļaujas izsniegšanas kultūras priekšmeta pilnīgai izvešanai un pagaidu izvešanai no Latvijas, kā arī atļaujas izsniegšanas kultūras pieminekļu un valstij piederošo senlietu pagaidu izvešanai no Latvijas iesaistīto Inspekcijas darbinieku izlietoto darba laiku un atalgojumu. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | 2013.gadā Inspekcija izsniegusi 163 atļaujas, 2014.gadā – 101 atļauju mākslas un antikvāro priekšmetu pilnīgai izvešanai vai pagaidu izvešanai, kultūras pieminekļu vai valstij piederošo senlietu pagaidu izvešanai no Latvijas. 2015.gadā tika izsniegtas 71 atļauja un 6 atkārtotas atļaujas mākslas un antikvāro priekšmetu pilnīgai izvešanai vai pagaidu izvešanai, kultūras pieminekļu vai valstij piederošo senlietu pagaidu izvešanai no Latvijas.2015.gadā Inspekcijas plānotie ieņēmumi no maksas pakalpojumiem un citi pašu ieņēmumi par atļaujas izsniegšanu mākslas un antikvāro priekšmetu izvešanai, kultūras pieminekļu vai valstij piederošo senlietu pagaidu izvešanai no Latvijas sastāda 5 111 *euro.*Tā kā Projekts stāsies spēkā 2017.gada 1.janvārī un 2016.gada 21.aprīļa grozījumi likumā „Par nodokļiem un nodevām” stāsies spēkā 2017.gada 1.janvārī, attiecīgi valsts pamatbudžeta ieņēmumi no valsts nodevas par atļaujas kultūras priekšmetu pilnīgai izvešanai un pagaidu izvešanai no Latvijas, palielināsies par 5 111 *euro* no2017.gada. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Papildus sagatavots Ministru kabineta noteikumu projekts „Kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanas no Latvijas un ievešanas Latvijā kārtība”, kas izsludināts Valsts sekretāru sanāksmē 2016.gada 28.jūlijā (prot. Nr.29 15.§) (VSS-723) un nosaka kārtību, kādā no Latvijas tiek izvesti un Latvijā ievesti kultūras pieminekļi, tajā skaitā valstij piederošas senlietas, kā arī mākslas un antikvārie priekšmeti, tostarp nosaka Inspekcijas atļauju, par kurām maksājama valsts nodeva, izsniegšanas kārtību. |
| 2. | Atbildīgā institūcija | Kultūras ministrija, Inspekcija. |
| 3. | Cita informācija | Nav |

*Anotācijas V sadaļa – Projekts šo jomu neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Tā kā Projekts paredz, ka esošā Inspekcijas maksas pakalpojumu sistēma tiek pārveidota par valsts nodevas objektu, tad Projekts kopumā neskar sabiedrības intereses un sabiedrības līdzdalība Projekta izstrādē nav nepieciešama. |
| 2. | Sabiedrības līdzdalība projekta izstrādē | Projekts publicēts Inspekcijas mājas lapā internetā ([www.mantojums.lv](http://www.mantojums.lv)) 2016.gada 24.jūlijā. |
| 3. | Sabiedrības līdzdalības rezultāti | Sabiedrības pārstāvji par Projektu nav snieguši viedokli. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Inspekcija. |
| 2. |  Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav |

  Kultūras ministre D.Melbārde

Vīza: Valsts sekretārs S.Voldiņš

2016.10.26. 15:18

3025

B.Valentinoviča, 67229272

Baiba.Valentinovica@mantojums.lv